Предложение за РЕШЕНИЕ НА СЪВЕТА за определяне на правилата и процедурите, благодарение на които Гренландия ще може да участва в схемата за сертифициране в рамките на Кимбърлийския процес /* COM/2013/0429 final - 2013/0201 (CNS) */





ОБЯСНИТЕЛЕН МЕМОРАНДУМ 1. КОНТЕКСТ НА ПРЕДЛОЖЕНИЕТО Целта на настоящото предложение е да се даде възможност на Гренландия да участва в схемата за сертифициране на необработени диаманти в рамките на Кимбърлийския процес посредством сътрудничеството ѝ с Европейския съюз. Схемата, установена в предложението, ще позволи износа на необработени диаманти от Гренландия за Съюза, както и за други участници в схемата за сертифициране, при условие че всеки внос и износ на необработени диаманти бъде проверяван, а износът бъде сертифициран от органите на Съюза съгласно правилата, определени в Регламент (ЕО) № 2368/2002 относно въвеждане на схема за сертифициране в рамките на Кимбърлийския процес за международна търговия с необработени диаманти. Това асоцииране би засилило икономическите отношения между Европейския съюз и Гренландия в сферата на диамантената промишленост, и по-специално би дало възможност на Гренландия да изнася необработени диаманти, придружени със сертификат на Европейския съюз, издаден за целите на схемата за сертифициране, с оглед на насърчаването на икономическото развитие на Гренландия. 2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО Гренландия и Дания се споразумяха относно подхода, възприет в предложението, и ще поемат ангажимент да транспонират и приложат в законодателството, което се прилага по отношение на Гренландия, съответните разпоредби на Регламент (ЕО) № 2368/2002 на Съвета относно условията и формалностите за внос и износ на необработени диаманти, тяхното транзитно преминаване през територията на Съюза и към даден участник, различен от Съюза, участието на Съюза, включително Гренландия, в схемата за сертифициране в рамките на Кимбърлийския процес, задълженията, свързани с надлежната проверка, мерките срещу заобикалянето, обмена на информация, както и гарантирането на спазването на тези разпоредби. 3. ПРАВНИ ЕЛЕМЕНТИ НА ПРЕДЛОЖЕНИЕТО Правното основание на решението на Съвета е член 203 от ДФЕС. Настоящото предложение за решение на Съвета е тясно свързано с изменение на Регламент (ЕО) № 2368/2002, с което се разширява територията на Съюза, така че да обхване също територията на Гренландия, за целите на схемата за сертифициране в рамките на Кимбърлийския процес. Съответно ще бъде забранено на Гренландия да приема внос или износ на необработени диаманти без валиден сертификат, издаден в рамките на Кимбърлийския процес. Това ще даде възможност за износ на необработени диаманти от Гренландия за трети държави, при условие че те са придружени от сертификат на Европейския съюз, издаден в рамките на Кимбърлийския процес. За внос от трети държави в Гренландия необработените диаманти и придружаващият ги сертификат първо ще трябва да бъдат представени за проверка на един от шестте органа на Съюза, които се занимават с издаването на сертификати на ЕС съгласно Кимбърлийския процес. В предложението за решение на Съвета се определят специални правила за обращението на необработени диаманти между Съюза и Гренландия, или със Съюза или Гренландия като местоназначение, или с оглед на това, че необработените диаманти ще бъдат след това изнесени от Съюза към трета държава. И в двата случая основните изисквания за влизане или излизане на необработените диаманти от територията на Гренландия или на Съюза са 1) да бъдат придружени от а) документ (или копие от него, заверено от орган на Съюза), удостоверяващ, че екземплярите са били добити в Гренландия, или б) копие на сертификат, издаден в рамките на Кимбърлийския процес, заверено от орган на Съюза, и 2) да бъдат в запечатани и затворени контейнери. Необработените диаманти, добити в Гренландия, при условие че те не са били изнесени преди това за трета държава, могат да влязат в митническата територия на Съюза чрез използването на удостоверяващ документ, издаден от органите в Гренландия. Тези пратки при влизане на митническата територия на Съюза ще трябва да бъдат проверени от орган на ЕС, а копието, издадено от този орган, ще трябва да придружава пратките между митническата територия на Съюза и Гренландия при всяко следващо движение. Що се отнася до износа на необработени диаманти от и за трети държави, Гренландия ще може да ги внася или изнася единствено ако диамантите са били изпратени първо до един от органите на Съюза, който да издаде сертификат на ЕС в рамките на Кимбърлийския процес или да провери сертификата, издаден в рамките на Кимбърлийския процес, на друг участник в процеса. След като необработените диаманти, добити в Гренландия, са били изнесени за трета държава, при тяхното връщане могат да се движат между Съюза и Гренландия съгласно същите правила като тези, които се прилагат за всички други необработени диаманти, внесени в Съюза. 2013/0201 (CNS) Предложение за РЕШЕНИЕ НА СЪВЕТА за определяне на правилата и процедурите, благодарение на които Гренландия ще може да участва в схемата за сертифициране в рамките на Кимбърлийския процес СЪВЕТЪТ НА ЕВРОПЕЙСКИЯ СЪЮЗ, като взе предвид Договора за функционирането на Европейския съюз, и по-специално член 203 от него, като взе предвид предложението на Европейската комисия, след предаване на проекта на законодателния акт на националните парламенти, като взе предвид становището на Европейския парламент[1], в съответствие със специална законодателна процедура, като има предвид, че: (1) Европейският съюз е участник в схемата за сертифициране в рамките на Кимбърлийския процес за международна търговия с необработени диаманти. Като участник той трябва да гарантира, че всяка пратка на необработени диаманти, внесена от или изнесена от територията на Съюза, е придружена от сертификат, издаден в рамките на Кимбърлийския процес. (2) С Регламент (ЕО) № 2368/2002 на Съвета относно въвеждане на схема за сертифициране в рамките на Кимбърлийския процес за международна търговия с необработени диаманти[2] се създава система на Съюза за сертифициране и контрол при внос и износ на необработени диаманти за целите на прилагането на схемата за сертифициране в рамките на Кимбърлийския процес. (3) Гренландия не е част от територията на Съюза, но е включена в списъка на отвъдморските страни и територии, съдържащ се в приложение II към Договора. В съответствие с член 198 от Договора целта на асоциирането на отвъдморските страни и територии към Съюза е да съдейства за икономическото и социалното развитие на отвъдморските страни и територии и да създаде тесни икономически връзки между тях и Съюза като цяло. (4) Дания и Гренландия поискаха да се позволи участието на Гренландия в схемата за сертифициране на необработени диаманти в рамките на Кимбърлийския процес посредством сътрудничеството ѝ с Европейския съюз. Това асоцииране би засилило икономическите отношения между Европейския съюз и Гренландия в сферата на диамантената промишленост, и по-специално би дало възможност на Гренландия да изнася необработени диаманти, придружени със сертификат на Европейския съюз, издаден за целите на схемата за сертифициране, с оглед на насърчаването на икономическото развитие на Гренландия. (5) Търговията с необработени диаманти в Гренландия следва да се извършва при спазване на правилата на Съюза за прилагане на схемата за сертифициране в рамките на Кимбърлийския процес за международна търговия с необработени диаманти. Следователно приложното поле на Регламент (ЕО) № 2368/2002 на Съвета ще бъде разширено и ще обхване територията на Гренландия за целите на схемата за сертифициране. (6) По-специално Гренландия следва да изнася необработени диаманти за други участници в схемата за сертифициране в рамките на Кимбърлийския процес единствено след като за диамантите бъде издадено удостоверение от един от органите на Съюза, посочени в приложение III към Регламент (ЕО) № 2368/2002. Вносът на необработени диаманти в Гренландия следва също да бъде проверяван от органите на Съюза. (7) С цел да се позволи международната търговия с необработени диаманти в Гренландия в съответствие с правилата за търговия в рамките на Съюза, Гренландия следва да поеме ангажимент да транспонира и приложи съответните разпоредби на Регламент (ЕО) № 2368/2002 на Съвета в националното законодателство на Гренландия, така че да стане възможно прилагането на настоящото решение, ПРИЕ НАСТОЯЩОТО РЕШЕНИЕ: Член 1 Предмет и обхват С настоящото решение се определят общите правила и условия за участието на Гренландия в системата за сертифициране и контрол при внос и износ на необработени диаманти, създадена с Регламент (ЕО) № 2368/2002. За тази цел с настоящото решение се определят правилата и процедурите за прилагане на схемата за сертифициране в рамките на Кимбърлийския процес за необработени диаманти, които са внесени или изнесени от Гренландия или за Съюза, или за други участници в схемата за сертифициране. Член 2 Определения За целите на настоящото решение се прилагат следните определения: а) „участник“ означава „участник“, както е определено в член 2, буква в) от Регламент (ЕО) № 2368/2002 на Съвета; б) „орган на Съюза“ означава „орган на Общността“, както е определено в член 2, буква е) от Регламент (ЕО) № 2368/2002 на Съвета; в) „сертификат на Съюза“ означава „сертификат на Общността“, както е определено в член 2, буква ж) от Регламент (ЕО) № 2368/2002 на Съвета. Член 3 Общи правила 1. Гренландия гарантира, че Регламент (ЕО) № 2368/2002 на Съвета е транспониран и прилаган в нормативните разпоредби, приложими за Гренландия и отнасящи се до условията и формалностите за внос и износ на необработени диаманти, транзита им през територията на Съюза от и към участник, различен от Съюза, участието на Съюза, включително Гренландия, в схемата за сертифициране в рамките на Кимбърлийския процес, задълженията, свързани с надлежната проверка, мерките срещу заобикалянето, обмена на информация, както и гарантирането на спазването на тези разпоредби. 2. Гренландия определя органите, които отговарят за прилагането на съответните разпоредби на Регламент (ЕО) № 2368/2002 на Съвета в рамките на съответните си територии, и съобщава на Комисията наименованието и координатите за контакт с тези органи. Член 4 Внос на необработени диаманти, добити в Гренландия, в Съюза 1. Необработени диаманти, добити в Гренландия, могат да бъдат внасяни в Съюза само ако: а) са придружени от удостоверяващия документ, посочен в параграф 2; б) са поместени в затворен контейнер и печатите, положени при износа, не са повредени; в) удостоверяващият документ ясно идентифицира пратката, за която се отнася; г) необработените диаманти не са били изнесени преди това за друг участник, различен от Съюза. 2. За да могат необработени диаманти, добити в Гренландия, да се внасят в Съюза, компетентният орган на Гренландия, посочен в приложение II („орган на Гренландия“), при поискване издава удостоверяващ документ, който съответства на изискванията, посочени в приложение I. 3. Органът на Гренландия изпраща удостоверяващия документ на заявителя и съхранява копие от него в продължение на три години за архивни цели. 4. Приемането на митническа декларация за допускане за свободно обращение съгласно Регламент (ЕИО) № 2913/92 на Съвета[3] за необработените диаманти, посочени в параграф 1, зависи от проверката от страна на един от органите на Съюза, изброени в приложение III към Регламент (ЕО) № 2368/2002 на Съвета („орган на Съюза“), на удостоверяващия документ, издаден в съответствие с параграф 2 от настоящия член. За тази цел контейнерите с необработени диаманти, добити в Гренландия, при внасяне в Съюза незабавно се представят за проверка заедно пред компетентен орган на Съюза. 5. Ако органът на Съюза установи, че условията по параграф 1 са изпълнени, той отбелязва това върху оригиналния удостоверяващ документ и връчва на вносителя заверено и неподлежащо на фалшифициране копие на този удостоверяващ документ. Тази процедура на потвърждение се осъществява в срок от 10 работни дни след представянето на удостоверяващия документ. 6. Държавата членка, в която необработените диаманти се внасят от Гренландия, гарантира представянето им на компетентния орган на Съюза. Износителят отговаря за транспортирането при подходящи условия на необработените диаманти и свързаните с това разноски. 7. В случай на съмнения относно автентичността или достоверността на удостоверяващ документ, издаден в съответствие с параграф 2, както и при необходимост от допълнително допитване, митническите органи се свързват с органа на Гренландия. 8. Органът на Съюза съхранява оригиналите на удостоверяващите документи, предвидени в параграф 2 и представени за проверка, за срок от най-малко три години. Той предоставя на Комисията или на лицата или органите, упълномощени от нея, достъп до тези оригинални удостоверяващи документи, по-специално за да могат да отговорят на въпросите, поставени в контекста на схемата за сертифициране в рамките на Кимбърлийския процес. Член 5 Последващ внос на необработени диаманти, добити в Гренландия, в Съюза Независимо от разпоредбите на член 4 необработени диаманти, добити в Гренландия, могат да бъдат внасяни в Съюза, когато: а) вече са били реекспортирани по законен начин от Съюза за Гренландия; б) са придружени от заверено и неподлежащо на фалшифициране копие на удостоверяващия документ, предвиден в член 4, параграф 2, заверено от орган на Съюза съгласно член 4, параграф 5; в) са поместени в затворен контейнер и печатите, положени при износа, не са повредени; г) удостоверяващият документ ясно идентифицира пратката, за която се отнася; д) необработените диаманти не са били изнесени преди това за друг участник, различен от Съюза. Член 6 Друг внос на необработени диаманти от Гренландия в Съюза Независимо от разпоредбите на членове 4 и 5 необработени диаманти от Гренландия могат да бъдат внасяни в Съюза, когато: а) вече са били изнесени по законен начин от Съюза за Гренландия; б) са придружени от сертификата, определен в член 9, буква б); в) необработените диаманти са поместени в затворен контейнер и печатите, положени при износа от съответния участник, не са повредени; г) сертификатът ясно идентифицира пратката, за която се отнася. Член 7 Износ на необработени диаманти от Гренландия към останалите участници 1. Необработени диаманти могат да бъдат изнесени от Гренландия до даден участник, различен от Съюза, само когато: а) първо са били законно внесени от Гренландия в Съюза, в съответствие с член 4, параграф 1, член 5 или член 6; б) при внасянето в Съюза са били подложени на проверка от орган на Съюза; в) са придружени от съответен сертификат на Съюза, издаден и заверен от орган на Съюза; г) са поместени в затворени и запечатани контейнери в съответствие с член 12 от Регламент (ЕО) № 2368/2002. 2. Органът на Съюза, през който са представени за проверка на необработените диаманти, внесени от Гренландия в Съюза, издава сертификат на Съюза на износителя на тези диаманти в съответствие с член 12 от Регламент (ЕО) № 2368/2002. 3. Държавата членка, в която необработените диаманти се внасят от Гренландия, гарантира, че те ще бъдат представени на компетентния орган на Съюза. 4. Износителят отговаря за транспортирането при подходящи условия на необработените диаманти и свързаните с това разноски. Член 8 Реекспорт на необработени диаманти, добити в Гренландия, от Съюза към Гренландия Необработени диаманти, добити в Гренландия, могат да бъдат реекспортирани към Гренландия от Съюза, когато: а) първо са били законно внесени от Гренландия в Съюза, в съответствие с член 4, параграф 1, член 5 или член 6; б) са придружени от заверено и неподлежащо на фалшифициране копие на удостоверяващия документ, предвиден в член 4, параграф 2, заверено от органа на Съюза съгласно член 4, параграф 5; в) са поместени в затворени контейнери и печатите, положени при износа, не са повредени; г) документът, посочен в буква б), ясно идентифицира пратката, за която се отнася; д) необработените диаманти не са били изнесени преди това за друг участник, различен от Съюза. Член 9 Друг внос на необработени диаманти от други участници към Гренландия Независимо от разпоредбите на член 8 необработените диаманти могат да бъдат изнесени за Гренландия от Съюза, когато: а) първо са били внесени законно в Съюза от участник, различен от Съюза, в съответствие с разпоредбите на глава II от Регламент (ЕО) № 2368/2002 на Съвета; б) са придружени от заверено и неподлежащо на фалшифициране копие на потвърдения сертификат в съответствие с член 5, параграф 1, буква а) от Регламент (ЕО) № 2368/2002 на Съвета; в) са поместени в затворен контейнер и печатите, положени при износа, не са повредени; г) документът, посочен в буква б), ясно идентифицира пратката, за която се отнася. Член 10 Докладване 1. Органът на Гренландия предоставя на Комисията ежемесечен доклад за всички удостоверяващи документи, издадени в съответствие с член 4, параграф 2. 2. За всеки удостоверяващ документ този доклад включва поне: а) уникалния сериен номер на удостоверяващия документ, б) наименованието на издаващия орган, изброен в приложение II, в) датата на издаване, г) датата на изтичане на валидността; д) държавата на произход, е) код (кодове) по ХС; ж) тегло в карати; з) стойността (приблизително). Член 11 Настоящото решение влиза в сила на 20-ия ден след публикуването му в Официален вестник на Европейския съюз. То се прилага от деня, в който Гренландия уведоми Комисията, че е въвела в националното си законодателство съответните разпоредби на Регламент (ЕО) № 2368/2002 на Съвета, след измененията, с които се допуска включването на Гренландия в схемата за сертифициране в рамките на Кимбърлийския процес. Съставено в Брюксел на […] година. За Съвета Председател ПРИЛОЖЕНИЕ I Удостоверяващ документ, посочен в членове 4, 5, 8 и 10 Удостоверяващият документ, посочен в членове 4, 5, 8 и 10, трябва да съдържа най-малко следните елементи: а) уникален сериен номер, б) дата на издаване, в) дата на изтичане на валидността; г) наименование, подпис и печат на издаващия орган, определен в приложение II, д) държавата на произход (Гренландия), е) код (кодове) по ХС; ж) тегло в карати; з) стойност (приблизително), и) идентификация на износителя и на получателя. ПРИЛОЖЕНИЕ II Компетентен орган за Гренландия, както е посочено в член 3, параграф 2, членове 4 и 10 Bureau of Minerals and Petroleum Imaneq 1A 201, P.O. Box 930, 3900 Nuuk, Greenland Тел.: (+299) 34 68 00 - Факс: +299 32 43 02 Eл. поща: bmp@nanoq.gl [1] ОВ C […], г., […] стр. . [2] ОВ L 358, 31.12.2002 г., стр. 28. [3] ОВ L 302, 19.10.1992 г., стр. 1.